钦定古今图书集成/明伦汇编/闺媛典/第261卷 > 张廷录妻庄氏
## 钦定古今图书集成/明伦汇编/闺媛典/第261卷 > 张廷录妻庄氏

按《海盐县志》：“庄氏，生员庄国贞女。年十六，适张廷录，
六年而夫亡。教子源成。源思读书有成，身操家事，历
凶岁，拮据如常。崇祯四年，源思成进士，御史刘自桢
疏闻，旌表。”

===吴栋妻蒋氏〈戴氏沈氏附〉===按《海盐县志》：“蒋氏，邑人吴栋妻。年十七归栋。十九栋
亡，遗孤文炜方七月，蒋欲身殉，既而叹曰：‘吾从逝者
无以抚存，虽死何以谢责。遂斥卖笄珥纴织之馀，置
田为儿读书资，孝养舅姑，抚文炜成立，凡六十四年，
年八十三终。文炜娶戴氏，生子麟振，年二十一。文炜
没，麟振方二岁，戴事蒋以孝闻，教麟振成名。娶沈氏’”，
振复早夭，戴与寡媳共抚孤孙甫及，凡五十二年。年
七十三，犹昼夜纺织不休，甘粗粝数十年如一日。沈
氏早归麟振，时蒋年七十馀，尚无恙。沈事太姑及寡
姑尽孝，里党称其贤。甫及，方四岁而孤，沈呼天泣曰：
“吴氏几亡赖矣，吾不惜一死，死则未龀之子，垂白之
老谁属？”因竭力经营，教甫及读书稍怠，即抶之。戴泣
曰：“吾家孤寡，三传不绝如线，所倚者惟此子。即有疾，
能无悔耶？”沈曰：“子而不贤，徒为祖父辱，可以独子废
教耶？”甫及卒成进士，官中书舍人。三世苦节，食报不
爽。